khistorydata/jeongjo-sjw-relations huggingface dataset:
정조 18년 · 목
遇濟疏略曰(刀削)(刀削)今日三司雖多可言義阻懲討他尙何說雖或副急而出反尋呈告之單臺廳長鎖言路永絕上下之情志捍格大小之言議寂寥今日朝廷雖謂之無臺閣可也此召災之端二也紀綱國之所以維持也今日之紀綱可謂立乎强梗有侵凌之患而邦禁多弛尊卑無等級之嚴而國綱寢紊奸宄肆行繹騷京外常漢怙勢侵辱士夫雖以目下事言之舊守之勒奪公貨少無忌憚賤校之回馬重臣看作常事法紀蕩然而未見懲戢之效名分掃如而反作汩董之世則此召災之端三也生民休戚係於守令之臧否守令懲勸在於方伯之黜陟而八路貶題居下者一許多字牧果皆廉吏乎殿最不嚴墨倅自恣倉儲之半留國法莫嚴而翻弄之習便成前例邑民之衆瘼釐單莫急而因循之弊作爲能事罔念群生徒肥一己民寒無衣而錢帛盡歸於私橐民飢無食而梁肉反飮於僕御嗷嗷生靈靡所底定此召災之端四也匹婦含冤五月飛霜東海誣獄三年苦旱則災異之來必由幽冤而目今何許婦女號泣闕外聞見慘痛者已閱四朔則必有冤枉之情終無上徹之路而然也此召災之端五也凡此諸條不過目下之事而亦足爲致災之由則今日之旱固無怪矣然而衆弊之中言路之壅塞實爲弊源則爲今日捄弊之道莫過於開言路三字矣噫國家萬事惟係聖躬之保嗇小大庶務各有有司之分掌而凡百事爲莫不親執錙銖毫氂無或遺漏殿下獨勞於上臣僚仰成於下此雖出於大舜毋怠之德夏禹克勤之治而有乖節宣多損聖體近日玉候之愆和安知不由於此也亦願留意焉噫嘻金鍾秀之罪負犯何如關係何如而臺啓蒙允之餘遽下特宥之命有若尋常罪過之過赦蒙放者然刑政之失已無可言他日之憂容有其極惟殿下深軫嚴討亟寢成命焉批以諸條當留意而設禁一款豈得已也諸條中可以査處者付之廟堂整飭闕外婦女必有冤枉而然亦使廟堂卽爲詳問草記○用鐸疏略曰嘗聞陽亢於上不能接陰陰鬱於下不能承陽則二氣乖隔厥災爲旱嗚呼目下萬事不出於(刀削)而立民彝忍戴一天悠泛度日使輿憤莫泄王章掃地緣此而殿下之擧措每出常度至于今四月而滿朝波蕩民庶奔遑使千右未有之事在於聖明之朝宗社之不亡只隔一髮至今追思膽寒骨顫自此以來殿下一以拒塞輿論杜絕公議爲事諫官則擧職而島竄大臣則讜言而筵罷設一巨防壓以雷霆夫國有法條所以防爲非而制民邪也今乃移此而爲拒言紊刑之資求之往牒亦有此否禍機從此而益急刑章從此而益斁其爲陽亢而不能接陰孰有甚於此者自四月以後上自薦紳下至皀儓莫不聚首膽掉捫心血沸而終不能出一言而吐半辭達天職而貢輿情以至於公車曠廢百度隳損其爲陰鬱而不能承陽亦莫甚於此者然亢旱之災猶屬餘事此不過仁天微有警告以發我殿下之亟改也殿下若不能惕然省悟割私伸公則過此以往國家實不知稅駕之所旱之爲沴亦何足道哉唯有渙發聖旨快祛此防則霈然之澤不日將降而殿下乃反於此事一向牢拒昨日臣等之箚至命勿捧君臣之情志依舊相阻陰陽之孚和更無可望以此弭災是猶却步而求前也臣愚以爲臣等昨日之箚亟命喉司勿爲阻格因賜允許然後天災可以救而言路可以闢矣且以金鍾秀事言之合啓纔允加律未已而遽下全釋之命噫其負犯前後三司之臚列備至許多罪惡萃在一身邦憲之一日遷就猶切神人之情況此無難宥還於大論方張之際乎且宥命雖下臺啓非停則肆然馳還自同無故之人心無忌憚去而益甚眼蔑綱紀殆無餘地雖政令間細失猶足以召災況此刑憲之廢墜至於此乎伏願亟思所以反汗之道則非但爲弭災之一助必然振君綱而正臣分矣且伊時傳敎中激之一字實欠大聖人中和之德雖知出於一時之敎臣愚死罪竊以爲聖上於平日涵養之工恐有所虧欠處夫事理者天下之所公共也人君曰是而有擧世以爲非者人君曰非而有擧世以爲是者此必有所以然之故惟宜究其正當之理旣得其理則或捨己而從人或捨寡而從衆惟其理之所在而我不與焉殿下於近日果能行此乎且今玉候愆和中外焦憂大聖人節攝之方政宜靡不用極而湯劑之外頤養天和最爲要道臣聞心和則形和形和則氣和而天地之和應之矣宵旰憧憧敬天憂民之念一息靡弛則其於保嗇之節恐有所妨此實爲臣民之所煼迫而亦伏望涵養天和於蜎濩之中以盡節嗇之道向當慶日臣猥以邇列昵陪咫尺仰瞻元子宮天日之表岐嶷之姿中心慶忭曷有其極仍竊惟念睿智方開事物漸辨蒙養之端此正其時胄筵啓沃他日臣子之責而目下誘導惟在於聖上之敎誨事事物物恒存後日之戒而必察其端雖於玩好之物或有華麗侈靡者斥去勿近使至善道理與知俱開與識俱長殿下亦於一動一靜一事一爲必思貽燕永垂之謨必作遵守無弊之規以爲觀感於齔髫濡染於耳目則其效豈比於一二宮僚之時時輔導者乎萬歲太平之基實在於此矣更願幷加聖念焉惟彼八域民庶荷聖上恤愛之澤年來屢經凶荒而幸得接濟然俗趨侈華而財源日竭若又歲歉則哀彼窮民將何以奠生乎凡事莫如預幸望申飭各道道臣預思鳩穀濟飢之方亦令廟堂及掌財之臣料量區劃若何可以應經費常入之數若何可以需使蓋不虞之用假令連年告歉則又將何以應供接濟乎勿爲苟且之計深思長久之道捐尾閭之費革侈華之風然後國可以爲國而民可以不窮矣批以諸陳中可以留意者當留意
정조 18년 · 강
命宋女訟冤事令畿伯嚴査狀聞全州前判官尹玄錫拿問重繩罷典醫監提調尹塾職
정조 18년 · 목
備局啓言卽因執義李遇濟上疏中諸條有査處整飭詳問草記之命所謂號冤婦女處卽爲現納原情則以爲渠是長湍居故權鎭成妻宋氏而三月遭其舅喪定山營葬之際同鄕居鄭純鄭式等謂以近於渠之先山聚黨伐喪故渠夫呈本官則發遣鄕色摘奸後越一崗坐立不見之地訟理則鄭哥當屈云而不卽決給故渠夫留待邑下恐失己卜之葬日使庶弟權窆則本官謂以不待官決放恣勒葬着枷嚴囚仍以結縛勒葬之意構誣報營則營門以刑推一次題送矣鄭式卽本官子訓學之人三月晦日本官以三隅杖箇箇考打以三十九度爲一次仍捧掘移侤音着枷嚴囚杖毒遍身幾至死境故七十老母九十老祖母以保放救護縷縷哀乞本官謂之掘移後放送終不放釋矣乃於四月晦日夜因獄卒所告始爲放出翌日未明仍爲致命此皆兩鄭哥締結官家期於致死之致五月初渠與渠姑來伏闕外則本官使書吏自闕中出來捧納原情使之退待不得已退歸私處則又送十餘下人無數驅迫故更爲移住他處鄭純鄭式以殺人之罪償命云云果如原情辭意則典則頒行之後凡在執法之官者孰敢不仰體欽恤之德意而施以三隅之杖已極驚駭一次刑之以三十九度爲準又是法外知其病狀而亦不保放者俱係濫刑違法之大者卽令道臣一一嚴査果如宋女之訴則當該地方官拿問定罪所謂鄭哥等眞有締結構陷之跡則亦爲照律勘處後狀聞舊守之勒奪公貨一款招致全州吏鄭奎喆査問則以爲渠以糧餉廳屯稅錢八百兩及戶曹巫匠稅錢一百二十一兩零受換錢手標去月上來矣不知何許人猝地執捉以去故隨往舊官家則尹等以爲吾於本邑舊由吏處有所推之物汝之上納錢先爲納宅而換錢手標仍爲奪取渠則抱留於典醫監換錢則盡數推去元京司上納何等嚴重而前判官尹玄錫之稱以由吏處當捧之債勒奪上納之物不但紀綱之寒心可謂貽羞莫甚卽令該府拿問重繩後一一徵給醫監非拘人之地而有此法外之擧其敢曰在家不知乎該監提調尹塾罷職至於賤校回馬事問於重臣李文源則以爲月前路上有一閑良不下馬隱避故捉來施棍而姓名不知云重臣旣已捉治此則置之殿最不嚴倉貯反弄等事自本司申明嚴飭俾有實效何如允之
정조 18년 · 강
分遣承旨詣龍山江楮子島奉審摘奸
정조 18년 · 목
再次祈雨祭在明也
정조 18년 · 강
藥院請診召見三提調于重熙堂都提調洪樂性提調鄭昌順副提調鄭大容
정조 18년 · 목
樂性等曰夜間涼意頗生調攝中寢睡水刺之節若何予曰昨因夜候之頗涼寢睡稍勝於日前而大體則別無加減遍身疹類微有燥澁之慮有時牽痛第昨日湯劑進御之後略有思食之念是或爲一分差道邪今日當進之藥使諸醫議定可也金孝儉曰依昨日方文今日更進一貼宜矣予曰復當日再進御耶孝儉周命新等曰涼劑之進御已過三十貼今此倉廩散雖是發表氣之劑稍異於涼劑而亦不可過度進御今日一貼煎入之後觀勢議定宜矣樂性等曰醫官之言其在愼重之道實合穩當矣予曰然則卽爲煎入
정조 18년 · 강
進御加減倉廩散一貼
정조 18년 · 목
口傳啓言朝者診筵伏承癤患有時牽痛之敎區區下情尤不勝焦慮之至進御湯劑今至三貼益有差勝之效乎此時朝夕診候詳察加減議定繼進當否爲宜玆敢相率仰請特許召接千萬顒祝批以今則便道向差不必仍用倉廩散之名材料則同以消暑敗毒散書出而更進當否問于醫官議定
정조 18년 · 강
進御消暑敗毒散一貼
정조 18년 · 강
施前禮曹判書閔鍾顯不敍之典
정조 18년 · 목
敎曰向因前禮判閔鍾顯以照訖講申明嚴飭事草記中有鄕儒之願赴京試者許赴漢城試之語意謂鄕儒來赴依前通瀜云矣今聞禮判言始覺該曹擧行之與草記大相反以鄕儒爲名者雖有公文勿赴京試云豈有如許不成說之定式又豈敢草記則如是行會則如彼乎邦畿千里維民所止況京城爲八方之根本而今於京與鄕區而別之俾不得相混者寧有如許氣象乎若非今日之覺悟鄕儒拘於新式將不得來觀京試渠輩之落莫姑無論朝廷之擧措當如何前禮判擧行之如是矛盾可謂求說不得照訖嚴飭猶屬末務此則因其法而修明之至於鄕儒之勿觀京試何益於防奸豈非可笑之甚自今番冒入之弊已不可禁設或令行於今番又自後式年必蕩然如許可笑之事不若初不創始之爲好一言以蔽之曰京城所重與諸道之一方不同今或以初試不遠行會已久有難之者至有外方增額之說朝廷先觀事面豈不萬萬苟且旣覺其本事何可踰日當該前判書閔鍾顯亟施不敍之典鄕儒勿觀京試草記及行會竝勿施事令該曹卽爲知委
정조 18년 · 강
持平南履翼洪秉臣應旨上疏竝賜批
정조 18년 · 목
履翼疏略曰臣昨隨諸僚冒陳短箚原本還下責敎截嚴使之別有所陳臣誠惝怳慙恧不知所以仰對也噫國家之所當務自有先後臺閣之所當言亦有緩急處可言之地當求言之會苟論其當先而最急者則刀削鉗制衆口杜塞群言上下之情志相阻朝野之憤菀如沸職在三司者進不得發啓伸討退無以引義自靖一味伈泄自歸緘默此雖臣等不忠不誠之致而近日之言路卽殿下自閉之也今此仁天之警降以亢旱之酷雨暘調適之餘一簣虧功田野茁穎之際三農缺望災必不虛咎豈無由我殿下積誠於方寸之禱憂民於靜攝之中珪璧遍擧絲綸繼降藹然求助之德博詢弭災之方此誠臣等盡言不諱之秋而今日之言路亦殿下自開之也然而當討而不得討進言而不見用則今日之開猶昔日之閉也臣不敢知我殿下遇災求言之誠獨於懲討一事不許開口者抑以爲災不由此而然歟伏想夙宵對越之地淸燕省察之際必有念及於此箇義理而輾轉過擧遠而不復日月之更恐不當如是天地之大安得無小憾乎臣誠愚昧蒙陋固無昌言嘉謨之可以裨補民國者而時値修省職忝言責張綱車輪之埋義在當先蘇軾浙燈之細言有不暇此所以不避嚴畏屢瀆而不知止者也惟殿下惕然改悟赫然威斷臣等昨日之箚卽許捧入亟賜允兪使言路洞闢義理得伸則天地交泰陰陽胥和將何災之不消而何祥之不致乎且臣於向日金鍾秀特放之命竊不勝憂慨之弸中噫以若負犯之至重豈容典章之倖逭而纔允臺啓旋降全宥刑政之倒置隄防之壞決更無餘地其可曰國有法乎亦願速賜反汗以嚴邦憲焉恭惟我殿下一心昭格百度皆貞凡所以敬迓天休導揚和氣之方靡有餘蘊聖朝無闕政謂此時而獨奈有君無臣上勞下逸儀式簿書之微輒煩提飭贊襄宣布之地未見對揚是以有時激惱辭敎每欠於和平隨事董察施措或涉於叢脞此莫非在廷臣隣不能憂國如家之致而大聖人涵養之工亦或有未盡而然夫明君治世上天之責備尤甚故殷湯之聖也周宣之哲也桑林雲漢不免爲災今日之旱可見天人相與之際也顧今紀綱之虧壞財用之匱乏詔獄之或有滯冤字牧之未盡遴擇何莫非召災之一端而苟求其本則亶係於萬化之源惟殿下審察於幾微之際加勉於存省之工召卿雲於一念退熒宿於三言則應天以實之效恐不外是矣噫紀綱之於人國如家之有間架田之有溝勝一或隳紊則國不爲國矣今日紀綱可謂末如之何而殿下亦嘗以是屢發中朝之歎矣貴賤之名分漸替閭里之踰濫滋甚猥雜之說無難蹕路之呈籲瑣微之事或多市瘼之混奏以至頑民之恐動官庭輒稱上言賤隸之詬辱士夫看作能事識者之憂容有極哉箕範恒暘之咎未必不由於此惟殿下亟思所以整頓振作之策威惠無偏刑政竝擧以爲矯俗勵世之方焉我國褊小崎嶇山海財用不敷自古已然而公私匱乏莫今爲甚九年之蓄尙矣無論而太府公倉半擁虛簿三澣之衣導之以儉而豪家富室尙多侈靡一過豐稔不惜狼戾之棄太半遊食竸相鮮美之風如是而民力何以得紓天戒安得不臻乎我殿下苦心至意常在於祛奢從約尙何待臣言之仰勉而凡係節省之要益加留意導一世於風行草偃之休焉至若遇旱察冤周典攸載共理惟良漢制可考以聖上字恤黎元之仁愼簡守宰之衷宜無一夫之抱枉庶致百里之得人而民俗不淑疑讞漸滋吏道旣衰廉約寡聞逖彼下邑哀我愚氓安知無齎恨鬱結受困侵漁者哉臣謂趁此遇災之日亟命有司之臣淸理犴狴詢察民隱另擇循良不替分憂以爲消弭之實政焉批以諸條當留意附陳淸理犴狴詢察民隱兩條付之廟堂回啓稟處○秉臣疏略曰感而遂通天之所以應乎物也誠無不動聖人所以格乎天也是以古之明王哲辟莫不以實心實政爲茂對之要求治之本伏願亟加睿念以誠之一字終始靡替政令做措莫不以是而爲本則亦何災之不可消乎近日以來言路之不闢此固賤臣之罪而人臣進言亦云難矣雖使開心見誠和顏色而受之猶恐其不敢盡況震之以雷霆加之以霜雪章奏之間使不得言其敢言之言則雖有憂愛願忠之士孰敢爲殿下犯禁乎臺奏乍發旋竄海島聖心牢拒便成鐵限懲討二字仍作時諱無論疏啓莫敢開喙懲討不行義理未伸國賊有共戴之痛王章無快施之期猶謂國有三司乎伏乞克恢山藪之量洞開言議之路上答天心之仁愛下釋群情之抑鬱焉以殿下上聖之姿知周萬機懋昭一德祖宗之舊典畢擧陶鑄之新化傅洽政無不行治無不具宜乎周年屢豐齊飢不告而奈之何早焰之災若是其甚乎或者不知不識之中政有所未修而然歟治有所未極而然歟陽德獨運於上螢光無補於下政無大小事無巨細皆自上躬無君逸臣勞之義有君無臣之歎於斯益甚然則可以爲盛德事不可謂之袞闕也明矣伏乞自今以往庶政之大者庶務之重者外分副有司無致酬應之煩則是臣區區之望也生民之休戚係於守令之賢否而一或有誤擧之失則其爲下民之憂孰甚於此哉纔經名都高大門閭者有之秋毫不犯官民俱空者有之則烏在其擇才任官之意乎時政之得失從此可辨而民隱所關豈非軫念處乎久不聞官邪之規者亦豈無其由乎彈筆才泚戈戟已尋幷與薄過細疵而猶不相規則互警之意果安在哉官未得人民隱由是而益甚彈墨不行而貪風漸熾所以有識者深憂遠慮者也今日殿下所當務者非阜財解慍之治乎財竭之歎莫今日若也民窮之患亦莫如今日則欲捄其弊苟求其源則昭儉德也恤民隱也況今亢陽爲災豐歉未分嗣歲之國計民憂有不可言者惟殿下以昭儉德爲恤民之方以阜民財爲解慍之本預軫節用之道則其於消弭之策豈云小補也哉批以諸條當留意矣
정조 18년 · 강
藥院請診賜批召見三提調及承候大臣閣臣于重熙堂都提調洪樂性提調鄭昌順副提調鄭大容領府事蔡濟恭判府事朴宗岳金熹右議政李秉模閣臣徐有防徐鼎修金載瓉徐龍輔尹行任
정조 18년 · 목
藥院啓言伏聞醫官所傳之言則癤患有加熱候無減再進湯劑終宵煩悶臣等尤不勝萬萬焦迫之至藥院之如例直宿斷不可已而臣等率諸御醫趁早入診詳察聖候爲宜批以入侍○樂性等曰夜來聖候調攝若何予曰昨日午前頗有減勢意謂藥效忽自申後諸症如期復發夜深後疹癤刺痛裏亘外重坐臥俱不便症甚可苦故更進湯劑少無分效達宵苦劇誠爲苦矣樂性等曰醫官使之入診議藥何如予曰第令議藥也周命新曰夜來症候或爲表氣發散而然更進昨日湯劑似爲穩當矣丁熙泰曰昨日方文中加荊芥防風進御似宜矣樂性曰局方醫官非不精明其在審愼之道宜乎博詢群議之爲好故方外略有名稱於術業者五六人使之待令矣予曰古亦有因大臣筵達別爲權着冠帶診候之例諸大臣適皆登筵以爲如何濟恭曰近來醫術亦不如古且渠輩旣非扁鵲則一次入診何敢議藥乎宗岳憙曰臣等亦無它見矣秉模曰愼重之道廣詢議藥似好矣予曰第令各書所懷以入予曰近日旱氣可悶矣濟恭等曰以我聖上夙宵對越之誠不日內想得甘霔之霈然而且聞郊外所聞則雖以驟雨多寡不適而亦不無霔灑之處足可救急云矣予曰致災之由必有所以予方爲民事復添一症矣濟恭等曰靜攝之中不必如是過慮矣予曰憊難酬接卿等退去
정조 18년 · 목
藥院口傳啓言朝入診筵伏承聖候諸節此昨有加區區下情去益焦灼而直宿之請未蒙允許湯劑之定姑未停當干間加減之候尙未得詳承臣等率諸御醫入診後更爲議定繼進當否爲宜特許召接千萬顒祝批以更觀晚後或夜朝動靜議藥卿等勿爲直宿
정조 18년 · 강
飭秋曹及諸道親執獄案錄啓疏放申明洗滌枷械修掃牢獄之令
정조 18년 · 목
備局啓言因持平南履翼上疏中淸理犴狴詢察民隱兩條有回啓稟處之命矣朝家欽恤之德洽于民心旣倣宋朝美制洗滌枷械修掃牢獄等節著爲夏令明詔中外審理之不足又命道臣之新莅者三朔內審覈以聞則庶或無冤獄之可以干和而從古遇旱消弭之策必以理庶獄爲先臺臣所論亦可謂當務內而秋曹外而諸道亟令親執獄案當錄啓者錄啓當疏放者疏放仍以枷械之洗滌牢獄之修掃申明嚴飭俾散煩鬱之氣至於詢察民隱或有繡衣之潛行或有原隰之周諮而此則在於造化之默運非所敢仰請而究其本則莫過於臺疏所陳擇循良三字而近來政法每患爲人擇官未見爲官擇人假如振淹滯則只取其振淹滯之名而未嘗訪問其淹滯中字牧之才設使至公無私何關於生民之休戚哉臣謂自今薦法各以其人之能否長短懸註於名下以爲銓官考據之地若其所薦之人有故犯怙縱之罪薦主亦論以減等之律則庶有一分效益於擇循良察民隱之道而事係變通請上裁允之敎以擧主照律自有常憲今不必更創新式矣
정조 18년 · 강
推慶尙監司趙鎭宅
정조 18년 · 목
因該道左兵使李禹鉉右兵使白師誾以禁御兩營上番軍照點上送事離營馳啓敎曰祈雨祭設行之時兵使點軍之行爲弊不少若値農節營將虞候亦多狀請代行之例道伯之無一言不可無責推考令廟堂枚擧分付本道及他道
정조 18년 · 강
命時囚尹玄錫議處
정조 18년 · 목
義禁府啓言全州前判官尹玄錫原情以爲今年二月受除全州三月初到官四月見罷卽其日還家其後本州重記色吏會計吏來京中修正文書則自二月至四月十七日廩餘及春捧條需米爲一百二十一石常米爲一百五十五石零雜種價錢爲一百七十八兩零一依前前判官作夫例定式需米則每石五兩二錢常米則每石五兩折價合錢一千五百八十六兩零內計除在官時所負五百十五兩零及邸人債一百五十兩則餘錢果爲九百二十一兩零新延時浮費及治行雜費所用殆近六百兩且本州前例泮人隨往出營錢貿販春夏則許多負債而秋冬以後始能報債罷歸時都付此事於新延由吏柳性濬及新官由吏林致觀等兩人報其當報送其所餘以償京債之意兩吏丁寧爲言矣拖至屢朔不堪債人臨門之督屢次專人兩吏漫漶推托一次告目而已終不備送且至貧泮人三百兩零營債無由辦償或囚或拘客土辛苦至於四朔之久景色慘殘適會聞有上納吏一人來京送奴艱尋果爲招來一日拘留則厥吏果納九百二十一兩零換錢手記故先捧厥數給泮人營債三百兩邸人零債八十兩及他債五百餘兩仍爲作牌於兩吏處以卽速備送無至生事之意屢次專人催督大抵若有自家中辦報之勢則事當準報諸債一任兩吏之偸食而勢旣倒懸指手無路且悶泮人四朔拘留不返之狀萬不得已作此擧措云請刑推得情敎以除刑推議處
정조 18년 · 강
召見藥院三提調及時原任大臣閣臣于重熙堂提調調洪樂性提調鄭昌順副提調鄭大容領府事蔡濟恭判府事朴宗岳金憙右議政李秉模閣臣徐有防徐鼎修金載瓉徐龍輔尹行任
정조 18년 · 목
承候也○樂性等曰夜來聖候調攝寢睡之節若何當進湯劑尙未議定下情不勝焦迫矣予曰寢睡之專失無異前日疹癤略有減勢矣樂性等曰醫官使之入診更議湯劑何如予曰局方醫官都是陳腐之見方外醫官或有可問者否濟恭曰儒醫中李世延頗有名稱矣樂性曰陽智縣監洪旭浩頗詳於醫藥使之待令何如予曰第使之來待可也宗岳曰朴興福爲名者亦有名稱矣予曰然則幷令待令也予曰湯劑當觀勢更議卿等退去藥院詳議以稟領府事老人勢難逐日入來明日勿爲入來
정조 18년 · 강
命別使拜表先於節使行中員役依例減省
정조 18년 · 목
進賀正使朴宗岳啓言今此別遣使臣所重有在拜表日子先於節使之行事體當然而以已例言之乙亥丙申庚子三行別使前期節使六七日發行今番進賀使拜表請亦依此爲之從之又啓言在前行中員役之如數帶去不無弊端多有減省之例請依此減額從之
정조 18년 · 강
命三次祈雨祭遣正卿設行于北郊
정조 18년 · 목
敎曰以今旱氣之愈甚敢不躬將珪璧以效代犧之誠顧此病勢難以自力又當遣官虔禱以冀霈然不卜日遣正卿于北郊行三次祈雨祭使之明日受香
정조 18년 · 강
命湯劑待明日診筵議定
정조 18년 · 목
藥院啓言朝者診筵伏承寢睡全失水剌厭進之敎伏乞更加診察議定湯劑敎以湯劑姑未停當更待明日診筵議定宜矣
정조 18년 · 강
特贈故府使梁塤慶尙左水使
정조 18년 · 목
敎曰若爲次對則欲問大臣諸宰決之姑難爲之渠雖僅還渠家無異死於國事豈不可矜況效勞最著者乎故府使梁塤特贈水使
정조 18년 · 강
有政吏曹判書金載瓉參議黃昇源進
정조 18년 · 목
以柳誼爲大司憲趙鎭寬爲右尹洪秀輔爲判義禁具㢞爲知春秋趙翼鉉爲綾州牧使李弘源爲淳昌郡守徐有錬爲忠淸都事李錫夏爲全羅都事張至顯爲慶尙都事金熙稷爲黃海都事李儒修爲平安都事洪秀晚爲江原都事柳憲周爲咸鏡都事崔獻重爲忠淸左道京試官李相璜爲全羅左道京試官朴鍾淳爲慶尙左道京試官朴崙壽爲平安南道京試官
정조 18년 · 목
以宋倫載爲章陵參奉初仕也尋命尙瑞副直長窠單付以李審度爲章陵參奉初仕也
정조 18년 · 목
三次祈雨祭在再明也
정조 18년 · 강
禮曹以京外孝烈人實蹟回啓
정조 18년 · 강
飭京外孝烈人旌復食物依判下卽爲擧行
정조 18년 · 목
敎曰孝烈抄啓每歲首禮曹就議於政府分等區別啓聞卽應行之式而朝筵聞禮判言積置者已六年而前禮判閔鍾顯所抄甚爲精簡使之因其已書之別單啓下矣當此憫旱之時此亦屬於揚善發幽之一端旌復食物令廟堂申飭京外卽爲擧行
정조 18년 · 강
召見藥院三提調及時原任大臣閣臣于重熙堂都提調洪樂性提調鄭昌順副提調鄭大容領府事蔡濟恭判府事朴宗岳金憙右議政李秉模閣臣徐有防徐鼎修金載瓚徐龍輔尹行任
정조 18년 · 목
承候也○因藥院問候啓敎以入侍時湯劑議定宜矣○樂性等曰昨伏承史官口傳下敎則申後聖候不如朝晝云下情不勝焦迫夜來寢睡諸節若何予曰疹癤之表症似有減勢膈間熱氣之上升無異前日專失寢睡此爲可悶矣樂性等曰寢睡之全失此尤諸症中最可悶迫矣儒醫中洪旭浩李世延使之待令入診議藥何如予曰唯旭浩進前診候訖予曰爾則所見何如而此是何症藥用何劑旭浩曰按察聖候似是胃口痰壅風熱上升之致矣予曰然則當進何藥旭浩曰以臣賤見猝難議藥退考方書詳思仰奏矣予曰然則退去藥院與局方諸醫詳議以稟也
정조 18년 · 강
遣承旨詣北郊奉審摘奸
정조 18년 · 목
三次祈雨祭在明也
정조 18년 · 목
領議政洪樂性啓言北關科期不遠時任評事高宅謙年老實難强責赴任請今姑改差令該曹各別擇差敎以已慮其老難强赴依爲之
정조 18년 · 강
拿處北關開市御史嚴耆重推北兵使崔景岳仍命
정조 18년 · 목
領府事蔡濟恭啓言昨冬會寧開市時凡係賣買或不無不遵定例之弊云蓋其定例故宰臣另用心力盛水不漏行之三四十年北邊市弊之得以釐正民生之得以保存專賴於此今雖一事二事不遵此例而御史不之檢察朝廷不爲何問則不出多年定例之仍以虧壞不難知矣當該監市御史烏得無罪而地方官與兵使亦安敢曰在家不知乎臣意則今年御史必擇威望之可以憚壓者使之嚴加檢束然後昨冬穿鑿之孔穴庶可以苴補此係邊事旣有所聞故敢達敎以旣聞之後不可任其毀壞當該開市御史拿問處之地方官則聞已身故不能檢飭之兵使從重推考修明成憲守而勿失專在於今年御史之年少剛明令該曹另擇下送
정조 18년 · 강
命高城三日浦作畓斫松時該地方官令該府嚴問口招道伯捧現告重勘作奸各人等取招報來後自本司分等草記痛繩
정조 18년 · 목
領府事蔡濟恭啓言高城之三日浦關東之第一勝區先輩皆比之於十洲三島其地之不可等間視之也明矣傳聞何許無賴輩圖得京司關文欲毀決三日浦仍作水田旣始其役先伐浦邊鳴沙之落落長松無一餘存云矣雖因備局之發關嚴禁其役雖寢而已伐之松不可以復其舊矣當初無賴輩設或有如此萬萬叵測之計而爲地方官者若或嚴禁則渠安敢肆然爲此乎況浦之去邑居不滿十里以事勢言之本官無不與聞其事則此非特爲無賴輩之罪實本官之罪也渠雖惟利是耽不見他餘而苟有一分嚴畏之心安敢乃爾此事雖似微細關係則重宜令廟堂嚴査該道無賴中造謀首倡者各別照法嚴繩京司如有眞出關押者當該官員無論品秩高下亦爲嚴加譴責當該地方官考出施以竄配之律錮其身俾不得更爲守令然後庶可爲一分癉惡之道矣從之敎以三日浦卽關東名勝之第一勝區則出此謀爲此計斫伐松林欲墾其土者國有一分紀綱焉敢圖出京關任其行胸臆以售其陳告之奸竇況年來嚴立科條內自宮房外而各營各司土地陳告永革四一之法而除非啓下行會勿許聽施則三日浦姑無論雖半日浦豈可擅墾乎旣聞之後不可尋常處之先自本司詳査發關之委折草記當該地方官令該府嚴問口招依卿所奏勘處不禁而犯禁之道伯捧現告重勘作奸各人等令該曹該道嚴刑取招報來後以爲自本司分等草記痛繩之地
정조 18년 · 강
命禮曹參議前望中罷散人幷敍用口傳差出
정조 18년 · 목
禮曹判書鄭昌順啓言東萊書契將爲回答而本曹參議有窠以擬望乏人累政留窠以致倭人日限已過久費日供事欠交隣令該曹從速差出以爲答書契修送之地敎以前望中罷散人幷敍用令該曹口傳差出待下批牌招擧行
정조 18년 · 강
藥院請議定進御茶飮賜批
정조 18년 · 목
內局啓言湯劑停止已至兩日俄奉聖敎更以茶飮議定入稟矣諸醫所定茶飮中指一下敎以爲煎入之地敎以茶湯出方俱未穩當姑爲停止宜矣
정조 18년 · 강
命兵曹參判柳誼仍任
정조 18년 · 강
拿處假注書柳遠鳴推承旨尹行任
정조 18년 · 목
敎曰大臣擧條批答如是誤書文不成說捧入承旨爲先推考當該注書拿問嚴處
정조 18년 · 강
行三次祈雨祭于北壇
정조 18년 · 강
藥院問候賜批仍命湯劑入侍時議定
정조 18년 · 목
藥房啓請趁早入診更議湯劑之停進當否敎以當劑然後責效停進當不入侍時議定
정조 18년 · 강
召見藥院提調鄭昌順于重熙堂
정조 18년 · 강
知春秋具㢞陳疏辭職賜例批
정조 18년 · 강
遞掌樂提調徐有防以鄭昌順代之
정조 18년 · 목
敎曰太常擧行與樂院自多相値於大享時掌樂提調徐有防許遞前望單子入之
정조 18년 · 강
削判敦寧李敏輔職拿處敦寧參奉元有朋仍命三日浦許墾之本官捧現告施以竄配之典不禁之道臣及報營斫松之守令許題之道臣施以譴罷之典罷時道臣沈晉賢職鄕民作奸者待該道査報草記勘處
정조 18년 · 목
備邊司啓言敦寧府下吏爲先捉來査問則以爲上年十月狼川居金洛爲名人見渠謂高城三日浦下空閑地三年前狼川等傍近邑民築堰作畓者爲十餘斗落而貯水處有松木數十株其時郡守金復根以客舍修補次報營門受題斫伐也以其水深之故毀堤決水而斫取仍不改築若自本府發關完築則土屬本府民當蒙利云故渠以此意告于參奉元有朋則以爲此是有利於本府者告于堂上無妨云故渠以所志呈于公事堂上蓮洞李判敦寧則以發關題狀仍爲行關矣上年十一月該道枚擧邑報以名區沈沒已非等閑近地墳冢因此毀壞不可勒令改築之意防報其時堂上雖以不可中撤更爲嚴査之意題送已知其必不成之事矣今年二月領議政宅招問此事故告以實狀則分付內此後若有憑籍築堰之事則當嚴刑重治原關星火收還之意卽速發關故卽爲發關則該道以到付報來此外無他可告云矣京外無賴輩之稱以可墾之土陳告京司圖出關文者年前飭敎不啻申嚴則本府該堂之誤聽吏言率爾發關所失非細亟施削職之典參奉元有朋亦令該府拿問處之今以吏供觀之則三日浦下作畓已在三年之前其時許墾之本官及知而不禁之道臣當爲罪首當該郡守亟令本道捧現告施以竄配之典作畓時不禁之道臣及報營斫松之守令許題之道臣一體捧現告施以譴罷之典雖以時道伯言之自本司發關査問乃在今春而形止之報尙無皀白其在事體不可置之施以罷職之典敦府作俑之吏爲先移送法曺嚴刑照法鄕民之作奸者松木之前後所斫株數姑待該道嚴査報來後草記勘處允之
정조 18년 · 강
命洪州等四邑守令罷拿待稅船畢輸運捧傳旨眞有贖罪者仍爲分揀益不動念者卽其地定配
정조 18년 · 목
備邊司啓言畿湖沿邑鎭漕稅船等節依傳敎別遣本司郞廳更考勤慢矣卽見摘奸郞廳柳春源手本則以爲畿湖沿邊各邑鎭漕稅船護送等節兩道監營十分嚴飭各邑鎭擧皆惕念少無不勤之弊而至於洪州保寧藍浦庇仁等四邑則稅船過去時間或不爲護送過境後謄來隣邑鎭護送標文以着實護送瞞報巡營此雖下屬流來奸套其爲護送不實之弊莫大於此云矣漕稅船護送之法至爲嚴重況於年來臭載之患種種相續前後飭敎極其嚴截其所擧行尤豈敢一毫放忽而洪州等四邑之循襲謬例互相謄傳畢竟以無弊護送瞞報營門者萬萬可駭當該四邑守令爲先罷黜令該府拿問定罪不察之道臣姑爲從重推考稅船尙未準泊無敢如前罪上添罪之意請申加嚴飭允之敎以稅穀未畢輸宜令不謹之渠輩自效其能俾圖贖罪守令罷拿待畢輸運捧傳旨其前抽栍更爲考察眞有贖罪者仍爲分揀益不動念者卽其地定配
정조 18년 · 강
命掌試都事有實故人幷改差
정조 18년 · 목
敎曰今聞承宣提稟黃海都事金熙稷時在安東地勢難趁期上來江原都事洪秀晚有親病全羅都事李錫夏有身病云幷改差後日政差出
정조 18년 · 목
義禁府以保放罪人成夏鎭等還囚捧供啓敎以保放之命政爲滯囚則何去而此草記前坐起不爲之乎其時開坐堂上推考不能提醒之行首都事拿處又啓言本府行首都事宋景載原情以爲凡於滯囚提醒之道何敢小忽而日前捧供時適値齋日因特敎開坐保放罪人之自下草記還囚有所不敢自犯罔赦之科云請刑推得情敎以如渠都事置之禁府則恤囚之擧反歸滯獄所當汰去而旣有向來下敎姑爲分揀後勿如是之意嚴飭放送又啓言花梁前僉使趙東旭原情以爲常賑米三十七石太十三石麰八石防卒給糧錢二百七十四兩犯用事則渠在任時公衙修補及兵船二隻防船二隻造作時物力末由繼用先爲取用將以月俸次次移充計料而徑遞就囚未及充報云請刑推得情敎以除刑推議處又啓言趙東旭身爲邊將公物取用若是夥然請以此照律敎以渠何足照律出付畿營收殺嚴懲又啓言利城前縣監成夏鎭原情以爲渠以沿路地方官莫重祭享所用魚藿船過去之際雖無裝發之移文只當待候之不暇而適値夜深果不得看望有此臭載云請刑推得情敎以除刑推議處又啓請成夏鎭杖一百收贖告身盡行追奪允之又啓言全州前判官尹玄錫除刑推議處有命矣京司上納關係莫重而身爲舊倅謂有由吏處當捧之錢威脅由吏勒取公貨至於九百二十一兩之多請以此照律允之又啓請尹玄錫杖一百收贖告身盡行追奪流二千里允之敎以功減一等又啓言前敦寧參奉元有朋原情以爲昨年府吏來言狼川金洛者高城有作畓處數年前鳩財築堰堰邊有水沈松木本郡郡守金復根爲用松木謂以斫松後卽爲還築以給云云仍爲毀決所儲之水斫松而用之終不還築許多財力所入處廢棄可惜若得上司還築公文則爲好云故適帶掌務之任使依例稟告于公事堂上則堂上仍有許施行會之擧因該道防報初不施行故以還收之意更爲行會云請刑推得情敎以土地折受本非自下擅爲之事其律至嚴年前新有定式尤何等截嚴則渠是何人乃敢無難冒法言於堂上乎堂上之樂聞於捄弊之際循例漫題不是異事渠雖末蔭卽亦士夫則犯科於田土之事甘爲毀蔑常憲之人由前由後萬萬痛惡卽其地高城郡勿限年定配仍施禁錮之典名以受敎則爲京外有司之臣者當信如金石奉若拱璧守而勿失莫敢差跌卽臣分之所固然此雖微事所以設禁之本意出於爲民邑也杜奸竇也未見入啓文蹟乃敢依例擧行若此則法將爲用卿等取考受敎當該觀察使以下冒犯者勘以定式之律卽爲草記枚此判付廟堂申明嚴飭京外俾作他山之石又啓言前北評事嚴耆原情以爲兩國互市法意嚴重自公市至于馬市地方官與通官眼同檢察彼我人交易物種毀爻別錄憑驗則孰敢違越定例冒法賣買而至於馬市會寧府使趙㠎所買馬價比前頗高故捉其裨校輩嚴加棍治云曾經侍從請議處敎以持斧於接彼境之地而往屈尙嚴任他壞格莫能以法從事豈可以自下嚴治爲自明之端削職放送
정조 18년 · 강
命注書柳遠鳴附過還職
정조 18년 · 목
都提調洪樂性提調鄭昌順副提調鄭大容啓言昨日湯劑進御之後外感之候果有差勝之效乎臣等率諸御醫趁早入診議定繼進湯劑爲宜批以雖似外氣亦不分明夜間添劇之餘姑難酬接問于醫官先爲議藥宜矣
정조 18년 · 목
敎曰旱災孔酷病裏焚灼寧欲無訛予則曰罪已貶躬之擧爲目下急務自今日限得雨間減常膳撤法樂以此分付該曹
정조 18년 · 강
遣宣傳官慰諭松都失火民人
정조 18년 · 목
該留守李冕膺以本府南部民家一百三十三戶失火延燒人口三名燒死馳啓敎以旱災無前民憂益殷際見狀辭百餘戶被燒致傷者爲數人極甚矜惻特遣宣傳官慰諭民人其所顧恤之方依口傳下敎傳于守臣使之擧行後狀聞炎熱若此結構庇蔽若不拔例何以免中暍之患乎廟堂嚴飭該府俾卽奠接形止報來後草記
정조 18년 · 강
保放時囚李汝節金翰周
정조 18년 · 목
因汝節等囚單敎以保放
정조 18년 · 목
前方中加葛根升麻各一錢
정조 18년 · 강
藥院啓請直宿仍請復膳不從
정조 18년 · 목
口傳啓言外氣之分明與否當待診察而詳知症候之夜間添劇尤宜直宿而議藥聖批旣以姑難酬接爲先議藥爲敎湯劑纔已議定煎入而此時診察尤不容少緩伏乞暫許召接診候議藥仍自今日直宿本院以爲朝夕承候之地區區之望臣等方爲口啓之際伏聞以憫旱之意有減膳之敎當此靜攝之時至命常膳之減尤豈不悶迫之甚乎特寢減膳之命以軫保嗇之道千萬顒祝批以晚後亦如朝氣湯劑更進一貼爲可直宿與復膳之請徒煩酬應且近文具竝止之
정조 18년 · 목
前方中便香附杏仁加五分去升麻葛根
정조 18년 · 강
進御淸肺開膈飮一貼
정조 18년 · 강
吏曹獻京外老職人總數四萬九千三百三十二
정조 18년 · 목
敎曰諸道老職推恩今皆齊到政官牌招開政下批京外老人總數令吏兵曹修正啓聞○該曹啓言漢城府推恩老人五百八十一人偕老老人三百九十七人京畿推恩老人二千二百人偕老老人二千三百四十七人水原推恩老人一百五十三人偕老老人一百八十二人開城府推恩老人八十人偕老老人四十六人江華府推恩老人一百四人偕老老人八十九人忠淸道推恩老人一千八百十七人偕老老人一千一百九十二人慶尙道推恩老人三千六百六十八人偕老老人三千三百五十人全羅道推恩老人二千九百九十四人偕老老人三千四百六十七人濟州推恩老人三百七十三人偕老老人四十二人平安道推恩老人五千一百七人偕老老人六千二百二十八人黃海道推恩老人三千四百四十六人偕老老人四千八百十八人江原道推恩老人二千九百四十人偕老老人一千六百七十九人咸鏡道推恩老人一千九百六十二人偕老老人一千七十人京外推恩老人二萬四千四百二十五人偕老老人二萬四千九百七人合爲四萬九千三百三十二人
정조 18년 · 강
有政吏曹判書金載瓉參判黃昇源參議金履翼兵曹判書具庠進
정조 18년 · 목
以尹益烈爲修撰李敬熙爲咸從府使洪碩一李靖爲同知李鳴稷閔最秀爲僉知同知一望僉知一望中首副擬幷批下老職也
정조 18년 · 강
命承旨李勉兢李羽晉各鹿皮一令諸道道臣各上弦弓一張賜給該房首吏及兩銓執吏帖加成給最勞書吏六人從自願免賤院吏兩人從便酬勞
정조 18년 · 목
敎曰京外惟恩老職今日皆爲之該房承宣及諸道道臣對揚此意擧行無不誠勤極爲可嘉兩承宣中鹿皮一令賜給諸道道臣各上弦弓一張賜給令院吏齎傳○因政院書吏及吏兵曹壽資次知書吏別單敎曰今番壽職出於祝慶推恩今則京外均霑敎旨遍頒甚爲欣幸首尾六朔其所勞役卽該房該曹吏也該房首吏兩銓執吏帖加成給最勞書吏六人一幷從自願免賤院吏中最勞兩人則令政院從便酬勞俾知同慶之意
정조 18년 · 강
禮曹參議尹行任上疏賜批
정조 18년 · 목
疏略曰臣年前濫叨是職也適値節价之出疆特蒙體諒之恩臣至今莊誦且榮且感而引嫌罔間於南北處義無異於前後燕軺之行期雖遠馬島之書契且近則忍彼寢兵之地修此馳牘之好非徒臣身之所不可爲竊恐朝廷之所不可强伏乞亟賜遞免俾靖私義批以書契參判旣無代行之規本職許遞
정조 18년 · 목
都提調洪樂性提調鄭昌順副提調鄭大容啓言昨日湯劑連爲進御之後外感之候益有差勝之效乎臣等之未得入診已至經宿只憑醫官之口傳議定湯劑下情之焦鬱有不可言而其在保護之任亦欠愼重臣等率諸御醫趁早入診議定繼進當否爲宜批以旱氣若此病思如焚夜因煩菀之症不得着睡朝來諸症一味無減當此憫旱焦燬之時却湯過於分數雖不得不黽勉吞飮至於備例之診筵何心如例晉接湯劑則問于入侍醫官議定宜矣○藥院口傳啓言臣等方與入侍醫官議定湯劑將於診筵詳察聖候後欲爲停當計矣及承批旨以憫旱之念夜因煩鬱之症不得着睡朝來諸症一味無減爲敎而不許診筵只令議藥固知靜攝之中不弛對越之念症候諸節因此添加臣等益不勝焦慮之至第伏念修省之道保嗇之方兩行不悖玉候康寧聖心和豫則天地之和亦可以應之豈可以弭災之誠反忽節宣之方哉臣等旣不得入診只與醫官議定湯劑終欠愼重更此陳籲伏乞暫許召接批以決難如例召接卿等中一人議藥後入侍宜矣
정조 18년 · 목
予曰亢旱比酷爲民事又添一病矣昌順曰俄承口啓批旨下情不勝焦鬱而以我聖上對越之誠安得不然而民情非不遑急當此將攝過度用慮實非保嗇之道伏願寬懷聖念以思調養之方也予曰以此症情不得不議定湯劑而若其診筵之召接何可如例乎昌順曰診筵召接雖不得如例診察議藥不容少緩矣予曰此亦不安于心不能從卿之言湯劑只爲煎入宜矣
정조 18년 · 강
命第四次祈雨之祭遣大臣重臣設行于南壇雩壇
정조 18년 · 목
敎曰第四次祈雨祭不卜日行于南壇遣大臣行祀明日受香雩壇同日設行遣重臣事分付禮曹
정조 18년 · 강
命城內大小川溝一一疏滌與否問啓
정조 18년 · 목
敎曰疏滌明堂之水卽亦遇旱應行中一事近於城內大小川溝坊曲渠澮果皆一一嚴飭潔除廟堂亦或察飭乎問啓○政院啓言問啓事命下矣問于漢城判尹尹師國則以爲旬前另飭各部內坊曲之渠澮一竝疏滌而其後果未及申明知委云問于備邊司則以爲似此微事不能預飭致煩靜攝中提敎惶恐萬萬不知所達云
정조 18년 · 목
口傳啓言俄者提調入侍湯劑已爲議定固當依下敎煎入而憫旱聖念添一症候方寸之禱過煩淵衷對越之誠罔念靜攝至於診筵之召接亦以備例而靳許臣等益不勝焦煎悶鬱之至其在將順之道雖不敢屢煩瀆擾而醫官承候有異診筵之備例醫官則朝夕召見以爲隨時診察之地千萬顒祝批以病未能躬禱將自明日使大臣替行安得不如添一症無以爲心今之未能躬禱由於病而診筵卽爲治病也縱不却湯其可晉接此意詳言於提擧而藥方已議定醫官等亦何必招見乎
정조 18년 · 강
以李秉鼎爲守禦使備薦也
정조 18년 · 강
進御加減正氣散一貼
정조 18년 · 강
遣承旨詣南壇雩祀壇奉審摘奸
정조 18년 · 목
第四次祈雨祭在明也
정조 18년 · 목
藥院啓言昨日湯劑進御之後諸節益有差勝之效乎昨奉批旨以憫旱之聖念不許診筵之備例臣等尤不勝焦鬱之至方寸之禱雖篤於對越靜攝之節宜軫於保護不可以憂災之念或忽於保嗇之道臣等率諸御醫趁早入診議定繼進湯劑爲宜批以夜間諸症越添至今不得接眠雨意漠然杲杲愈甚備例晉接非所可論如焚如惔實欲無知只與醫官等議進湯劑宜矣○藥院口傳啓言臣等伏奉批旨有諸症夜間越添至今不能接眠之敎仍以憫旱之聖念不許診筵之備例下情焦灼有不暇言而此時旣不能入診越添之症候無以詳知則湯劑之輕先議定有所不敢依昨日例提調中一人率醫官入診議定湯劑之地千萬顒祝批以越添之症問於醫官可以知之此等酬應亦添一症爲先議藥更勿煩啓宜矣
정조 18년 · 강
命請對大臣退與諸宰會于廟堂爛講弭災之策
정조 18년 · 목
以時原任大臣請對啓辭敎曰惟今之旱何以致之否德忝位愆尤多端天怒而民怨所以謫現於外者有若是大抵災祥之來由人所召人事修於下而災不卽滅豈理也消弭而轉回修省而勵明務盡底豫之方以冀徯應之休者必有其道顧予病裏荒思無以自度卿等退與六卿之長籌司諸臣會于廟堂爛講以聞亦令政院將予草敎敷衍文字廣求直言於中外○政院啓言我聖上憫旱一念丙枕靡安夜夜明發閱月失睡憧憧對越昃日忘餐症候由是而越添診筵由是而牢拒至有減膳之命迺在靜攝之中小大焦遑靡所止屆卽因大僚請對之啓又降中外求言之敎責躬之旨求助之誠丁寧懇惻有足以孚格神明感回天心者臣等聚首奉讀不覺感涕之自零雖殿下謙卑自牧至下代草之音而所下百有餘言言言惻怛字字懇到乃以若恫在己之念不有諸節添加之戒不許藥院之召接至命籌謨之爛講應天之道惟在懋實感人之方不係多言則有非如臣等所可摸畵以此批旨播告中外
정조 18년 · 강
以洪良浩爲景慕宮提調前望也
정조 18년 · 강
進御香蘿飮一貼
정조 18년 · 목
藥院口傳啓言新定湯劑纔已煎入而遇災修省雖切警懼聖人節宣亦貴保嗇心和氣和可以召天地之和伏乞幽獨對越淸心澄慮時接醫官議定對症之劑
정조 18년 · 강
命減膳時各司毋得廢衙
정조 18년 · 목
以各司坐不坐單子敎以減膳不坐懸頉似因謬例則然群工一倍勤勵之時反以不坐在家者是豈成說此後謬規除之事分付
정조 18년 · 강
有政吏曹判書金載瓚參判黃昇源進
정조 18년 · 목
以林濟遠爲大司諫鄭益祚爲同義禁李勉兢爲江原監司李羲甲爲全羅都事尹魯東爲黃海都事任希存爲江原都事尹秀東爲尼城縣監鄭來百爲北評事
정조 18년 · 강
廟堂陳時弊五條賜批
정조 18년 · 목
備邊司啓言伏惟我聖上乃於浹旬靜攝之中値此跨月亢旱之災憧憧一念夙宵兢惕珪璧徧擧益篤對越之誠常膳特減連下修省之敎症候由是越添而診筵亦不備例消弭之策詢及廟堂臣等聚首奉讀竊不勝感激欽仰之至凡係關時政而爲民瘼者以臣等膚淺之見實無以仰裨聖化而詢蒭之下不敢泯默謹以數條仰陳一曰扶植名義近因名義之掃地以致凶逆之滔天三綱隳矣九法斁矣國何以爲國人何以爲人乎似此風氣之駸駸然莫可收拾殿下雖扶之植之砥礪一世尙患其猝難轉回乃反言涉懲討則必摧折之鉗制之使此氣節之漸就委靡者益復消磨義理之不折如綫者益復湮晦當言而不言則始焉若有羞愧免罪而苟容則末乃恬然無事其流之弊甚至於放倒廉隅弁髦義理不識世間有名義二字習俗澆漓日甚一日朝著之上沒模稜而尙鄙俚庠序之間樂放縱而賤拘檢聖念縱勤於中朝頹風莫振於尙草目下之最可憂最急務莫過於此若論矯捄之道則惟在於廣開不諱之門奬用尙節之人如其言之涉於名義則雖或過激必假借而優容如其跡之歸於容悅則雖或彌縫必明卞而痛斥擧直措枉昭示好惡則人知勸懲之方世無骪骳之習名義不期扶植而世道自底丕變矣二曰振礪紀綱近因紀綱之解紐以致堂陛之不嚴法筵之上未見肅敬之儀班聯之間率多雜沓之事此已寒心矣文章所以表貴賤而衣服之僭踰無節名分所以別上下而等級之隳乖日甚金石關和之嚴而有司無難廢格槐棘卿月之重而庶僚容易侵侮朝廷爲四方之標準則守宰之凌踏方伯胥屬之侵犯長吏者有之矣士夫爲下民之模範則常賤之詬詈班族幼少之慢蔑長老者有之矣前後飭敎不啻諄複而初若惕勵終又因循等威以之而日卑法禁以之而日弛此豈國家之細憂也哉若論今日之致此則莫非臣等不能董率之罪繼自今另飭京外掌法之臣似此蔑分凌節之習違令冒禁之類隨現痛繩守法不撓俾一世之人皆知警畏不敢踰越典章則紀綱不期振勵而流弊自底痛革矣三曰奬廉懲貪近因廉貪之無所勸懲以致民生之日就因悴凡今日處營閫而爲守宰者驟觀外面雖無大不法大無良細考其實未必皆然攛挪公穀便成妙計掊剋毒手恣行暗地䧺藩腴閫尙留歸後之公債薄郡殘縣率多科外之徵斂良田之廣占者謂之有才而乃反年除歲遷宦橐之如洗者譏其無能而終歸一斥不復懲貪之典雖嚴而倖免居多奬廉之敎雖勤而掄選尙稽繡斧之按廉一例無實蔀屋之怨咨九重難徹如是而人何以畏法民何以料生乎若論矯捄之道則莫如勸懲之爲先此後毋論營閫守宰如有貪墨之現發者不少饒貸快施烹阿之典至於廉白之人則依前成命亟加採訪別般奬用則廉貪不期勸懲而民生自底按堵矣四曰理獄淸刑近因審理之屢行宜無冤枉之可言而重獄登聞之外豈無他囚之瘐滯者乎恤刑之絲綸雖出至恩京外之對揚未盡其道一番成案不復閱實而會推徒歸於文具單抄要語獄理多眩而議讞或失其情節是豈掌法之臣按獄之體乎至於挾私逞憤濫杖傷命者勒構罪名瞞報道臣以爲畢竟掩跡之計者間或有之如是而濫殺之律將何所施抱冤之類何以得伸乎若論矯捄之道則莫如淸理之爲先內而秋曹外而諸道另加嚴飭毋泥前套毋主已見文案務從詳備情實無少疑晦刑杖量其罪犯典則無敢違越則刑獄不期淸理而罪囚自無幽冤之弊矣五曰愼惜名器近因名器之褻越以至政注之淆雜文武薦選已壞於登第之初兩銓通擬又濫於陞六之後與者本自無難受者不以爲榮而至於納粟勸分之佩符相續武魁雜歧之報瓜輒移官方之紊亂到此而尤無可言若論矯捄之道則莫如愼遴選而汰宂雜嚴飭兩銓之臣亟行激揚之政凡係通擬之職一遵公議毋敢容私雜歧滿瓜切勿擅移在職不勝摘發刊汰則名器不期愼惜而仕路自底澄淸矣當此遇災恐懼之日數條陳腐不足爲上下交修之道而若能以實心行實政俾有益於民國則亦或爲轉災爲祥之一助請嚴飭京外諸臣使之着實擧行敎以病中煩渴忒甚竟夕坐待望眼欲穿者此草記一張將爲爽喉沃肺之淸涼散及見所陳五條雖似常談亦自有理然載之空言不若見諸行事之深切著明予甚否德五條之不能修明昔非不足致有今日之旱災則卿等之不遐予不卑我提警撕察俾予自覺其愆尤闕遺者政在於右五條如是爲病不如是爲藥之肯綮而今其爲說能不爲無當而抑或有裨於側身修行乎不問則已旣問之只賜例批而止是誠誠乎否乎願以五條今日以前不能修明之由今日以後何以修明之方更聞於卿等卿等須以若箚若疏爲予極言之可也
정조 18년 · 목
提調鄭昌順副提調鄭大容啓言昨日湯劑進御之後益有差勝之效乎臣等率諸御醫趁早入診議定繼進當否爲宜批以朝氣不如昨日而湯劑則姑爲停止可也○藥院口傳啓言伏承批旨有朝氣不如昨日湯劑姑爲停止之敎臣等尤不勝焦煎之至聖候旣不如昨日則醫官當卽召接症候之加減湯劑之停進當爲議定提調中一人依昨日例率醫官診候議定繼進當否千萬顒祝批以副提擧退自筵席藥院中一人已經入侍矣湯劑事旣非十全當劑則姑停亦可
정조 18년 · 강
吏曹判書金載瓚上疏賜批
정조 18년 · 목
疏略曰臣於日前以典籍韓錫仁副擬於監察之望矣錫仁之爲孝純之孫臣實茫然不聞知題目一出人多致訝而臣則晚時得聞悔亦無及卽此一端可反三隅若不早卽遞免則將見觸事僨敗自抵大戾臣固不足恤至於辱朝廷而羞當世何哉伏乞亟命鐫改批以此等處在卿未必不爲長處勿辭行公
정조 18년 · 강
大司諫林濟遠執義李遇濟掌令韓用鐸鄭毅祚校理金銑修撰尹益烈副校理姜儐持平洪秉臣等應旨上疏竝賜批
정조 18년 · 강
承旨洪義榮陳疏徑出賜例批
정조 18년 · 목
疏略曰卽伏見執義李遇濟到院疏本則攙論臣父不有餘地臣滿心驚懼若無所容區區私義決不敢晏然在職玆敢忙陳短章徑出禁扃伏乞聖明亟遞臣職
정조 18년 · 강
命停諸道水陸操巡操及巡歷巡點
정조 18년 · 목
備邊司啓言卽見總戎使鄭民始京畿監司徐龍輔江華留守曺允大京畿水使許任永宗防禦使李普溫統制使申大顯平安兵使申應周江原前監司沈晉賢北兵使崔景岳南兵使李格忠淸兵使李潤國水使尹範敍黃海兵使姜五成全羅兵使李周爀慶尙前左兵使李禹鉉右兵使白師誾秋操取稟狀啓則以爲今秋水陸操及巡操巡歷巡點聚點何以爲之事請令廟堂稟旨分付親騎衛馬兵勸別武鄕騎士武學等都試及校生考講依例設行爲辭矣詰戎之政許久停廢雖甚可悶而目今亢旱如此秋事登稔有未可必此時擾民在所當念諸道水陸操巡操及巡歷巡點幷令停止各樣都試及校生考講使之依例設行而至於官鎭門聚點則另加嚴飭着意擧行俾有實效事分付何如允之
정조 18년 · 목
義禁府啓言昌原府使李汝節原情以爲漕船改造限以十年在於節目修改物力前期上下亦在節目玄字來字兩隻船俱是甲辰正月新造者而改造之限在於今年正月故昨冬援例報營後依營題出給物力今年正月畢造裝發節目中又以限滿後或有可以加使用者則仍爲載運爲式故庚辰設倉後漕船中三隻果有加運一年之例而至於玄字來字兩隻船則昨春上納時詳細看審則來字船則松板杇傷決難駕海故留泊江口玄字船則雖多螦傷準限駕海似可無慮故裝載以送惠廳摘奸時不許改造之由初無文蹟之到付故全然不知而假使當限之兩船雖有可堪加使用之勢旣不十分堅緻則實非愼重萬全之道且沙工輩限滿之船斥賣於京江旣有前例又有新式故不以爲疑報營改造及承嚴命不勝惶懍査問其惠廳不許之由於沙工輩則初無呈訴受題之事云只遵節目報于營門而不爲粘移於惠廳自陷於違越之罪莫非昏謬不察之致罪合萬殞云曾經都總經歷請議處敎以限滿報營受題改造在渠別無可罪之端而瞞訴潛賣船人之奸狀畢露以今本道穡事民情不可一刻曠官以不察之失附過放送使之卽爲還官又啓言長興前府使金翰周原情以爲今番寶城郡大同之船添載致敗事一依上司磨鍊帖文本府大同米元上納一百石船雜費二十五石準數添載裝發之早晚自有原載邑擧行則今無可達之事而至於日子之瞞報一款爲慮本府添載之差晚原載船到泊之期先爲探問於寶城郡則該郡以四月十六日裝發十八日當到泊於本府回移而本府距營門爲三百八十餘里陳省反貼若於船隻到泊後爲之則往來之間動費日子裝發之期自致遲滯故果以十九日裝載二十一日發船樣前期報營欲無船泊後稽滯之弊矣該郡船隻連爲風雨所阻始於五月初三日到泊故仍爲添載初六日發送莫重上納只憑一張文移船泊前輕先報營自歸日子瞞報之科不能審愼之罪萬殞猶輕云寶城前郡守閔琇原情以爲大同三船晚時裝發事所載船隻三月二十二日始爲來泊限前裝載其勢末由而來泊後未卽裝發則固有遲滯之罪發船月日瞞報事三月二十九日始裝四月初四日畢裝發送之意報于營門以待陳省反貼之回來矣同月初六日適因興陽縣殺獄覆檢之事往還之際動費多日仍失水時以待望潮漲滿之時同月十六日始爲發送後形止追又報營如是之際自爾遲滯以致日子之相左竟歸瞞報之科代送監色事本郡大同實監色各一名而裝載爲三船故一隻以實色騎領二隻則別定監色騎領矣今此別定監色所騎船一隻致敗則莫非不善定送之致事事不職之罪萬戮猶輕云金翰周閔琇俱經宣傳官請幷議處允之又啓言長興府則待寶城船隻之到泊添載穀物勢或似然而未及裝發先報月日難免違法之罪寶城郡則旣是原載邑而不有大同事目之至嚴裝發則過限日子則先報監色則恣意代送者尤爲無狀請金翰周閔琇等以此照律允之又啓請金翰周閔琇各杖八十收贖告身盡行追奪徒二年定配私罪施行允之又啓言時囚罪人尹玄錫照律公事判付內功減一等事命下矣請尹玄錫功減一等杖一百收贖告身盡行追奪春川府保安驛徒三年定配發遣府羅將押送配所允之
정조 18년 · 강
罷同義禁閔台爀鄭益祚承旨洪聖淵職
정조 18년 · 목
政院啓言奏御文字何等審愼而金吾囚供啓目印跡旣甚漫漶所踏又不當中太欠敬謹萬萬可駭臣之矇然捧入極甚惶恐當該禁府堂上所當重勘而本院無可施之罰何以爲之乎敎以幷罷職
정조 18년 · 목
希存與本道守令有應避之嫌吏曹啓請改差允之
정조 18년 · 목
疏略曰臣昨奉十行絲綸上下百有三十餘言憫旱求助之聖德至意不以靜攝而或忽丁寧懇惻迥出尋常臣退與僚相籌司諸堂終日講確罄竭愚衷略陳膚淺之見矣及承批旨誨諭備至伏讀以還汗涕交逬臣本無似才識空疏百不猶人而近年以來癃病轉深神精消鑠小大事爲閑漫言語亦未免乖謬顚錯則今雖欲極言竭論仰答明命殆有甚於聾者之欲審六律瞽者之欲辨五色其情誠不能而其勢誠末由也況災不虛生而必有所召則臣之冒據實其咎也誠必有感而漢然無應則臣之不退亦其咎也且五條之今日以前不能修明之由卽如臣者忝居相職而無所猷爲也欲求今日以後修明之方則亦必不外於斥退臣身矣臣方治疏乞免之際得見執義李遇濟疏本則司直之地有此公議之峻發者臣誠恧蹙之極竊爲國事世道萬幸焉司直之地久無切直之論使臣一癃廢無知者周歲蹲據於首揆之職一任廟務之委屬者每自循省深切慚惶而此猶屬臣之私分在朝家務實之政實有不可使聞於人之歎矣今者臺言句句切實明知致災之本深得爲國之體臣固受而爲罪豈有一毫厭聞之情而臣旣自知甚明又有公論至嚴則更何敢淟涊冒居又添貪榮沒恥之罪哉伏乞聖明亟降威罰鐫削臣職以答天譴以謝人言批以朝晝酬應甚煩晚後諸節頗苦而際此卿章又到控引若此使卿不安於廊廟是豈李遇濟之駭妄使遇濟出此口氣於此時者槪緣靖共之治未孚於臣隣而然苟求其由由予一人於卿何有於卿何有稍俟夜間動靜如得少降擬遣承宣申諭未盡之蘊此幷略之卿須安心勿辭視事仍命遣史官傳諭
정조 18년 · 목
藥院口傳啓言朝伏奉口啓批旨湯劑旣命姑停醫官不許診候湯劑旣慮非十全當劑則固不敢仰請强進而朝氣不如昨日則宜卽召接醫官旣停湯劑又靳召接臣等實不勝焦灼之至副提調雖已入侍醫官旣不得同入則亦不當以藥院之已經入侍不許召見伏乞暫許臣等率醫官診候議藥之地千萬顒祝批以其置之
정조 18년 · 강
命三司未差之代開政差出
정조 18년 · 목
敎曰當此求言之日言責之官不可不備三司未差之代政官待開門牌招開政差出如有在外人亦爲許遞差代
정조 18년 · 목
藥院請診敎以夜深後加減醫官當詳傳至於湯劑議定醫說各異溫冷難以適從莫如姑停之爲可卿等勿爲入侍
정조 18년 · 강
遞藥院提調鄭昌順
정조 18년 · 강
有政吏曹判書金載瓉參判黃昇源進
정조 18년 · 목
以李在學爲大司憲金履翼爲吏曹參議韓光植爲司諫李羽逵爲獻納尹行直申龜朝爲正言任希存爲校理朴崙壽爲修撰徐有防爲內局提調李錫夏爲副修撰
정조 18년 · 강
召見藥院提調徐有防于重熙堂
정조 18년 · 목
藥院啓言旣未得十全當劑姑莫如一時停止誠如聖敎而此尤當診察症候之加減詳陳諸醫之所見停進當否入侍稟定不可自外只奉聖批遽爾停當乞許入侍敎以然則在院提擧中一人入侍
정조 18년 · 목
藥院啓言新劑之對症與否奏功遲速尤宜隨時診察乞賜入診敎以一飮姑無效害更進庶知動靜差晚更爲煎入而望望一雨肝肺焦焚病未躬禱縱未能粗伸以一代萬之思何可頻接藥院之臣論湯問藥乎卿等卽爲退去
정조 18년 · 강
進御加味連翹飮一貼
정조 18년 · 목
前方中鼠粘子加五分甘莫減五分
정조 18년 · 강
命監試照訖講試官依通編所載差出
정조 18년 · 목
吏曹啓言來乙卯式監試初試照訖考講試官磨鍊而依辛亥年例一二所各四員加差下書入每式年監試照訖試官以藝文館承文院七品以下官同爲差下載在通編請自今依舊例差出以爲永久施行之地允之○一所試官二望兵曹正郞洪大協典籍鄭魯榮加差四望副司果李肇源司僕正尹光普副司果洪秀晩檢閱吳泰曾二所試官二望司成鄭東觀直講丁若鏞加差四望副司果鄭尙愚副司果金熙朝副修撰朴吉源注書鄭文始
정조 18년 · 강
命黃海都事尹魯東京試官中相換
정조 18년 · 목
因兵曹監軍單子敎曰意謂京試官點下觀此監軍單子始覺其都事黃海都事尹魯東京試官中相換○魯東與慶尙左道京試官朴鍾淳相換
정조 18년 · 강
敦諭領議政洪樂性
정조 18년 · 목
敎曰言官之因事會侵詆大官者何限而每就注措得失之際要售敲撼欲逞黨私其言也易眩其計也易行惟今執義李遇濟之疏急於把持倫脊太紊只以及耄養病作爲立言之肯綮使卿不安於朝遇濟固不欲深責尙可曰朝廷有體貌乎有國置相必須老成前史可按國乘昭載大抵齒與爵高然後不事浮薄之習不隨矯激之俗小處雖似無味大處自多其效是故在下位而望下風者不敢更革舊制不敢創立新意矧在我朝枚卜之規尤重耆耇予所取卿職亦是耳倘如言者之言予所取卿反爲卿遭言之階耶予之重卜于卿且更有深長意者存焉卿是台府之一福星也自卿居是任非特民國少事朝野多暇誠以所逢者難再逢之嘉運慶辰也賁餙對揚之功捨卿孰當雖有遇濟十輩予豈有捨卿之理予不捨卿安往病裏呼寫言不盡意卿須卽起造朝以體予此諭仍命遣坐直承旨傳諭○承旨韓晩裕書啓略曰臣敬奉聖諭馳往傳諭于領議政洪樂性則以爲大官遭彈者雖是爽實之言橫罹之辱猶不宜自恃無罪歸曲於人晏然居職以壞廉隅矧今臺論果是實際之語竟非捏誣之辭則臣固甘受而樂聞白首之年知進而不知退遭此公議之峻發猶復憑恃寵靈貪戀爵祿冒沒趨簉則臣雖無似職是具瞻一身廉恥猶屬細節淸朝禮義實係大防此臣所以區區守株不敢出轉動之思寧被辜恩慢命之誅而不忍使國之四維由臣而壞盡無餘臣神精昏錯見今更鼓將深莫能盡暴衷懇當於數日間更入文字畢陳血沈云矣
정조 18년 · 목
疏略曰旱暵孔酷跨朔有餘災不虛生理有所召一則燮理之昧方一則承弼之匪人惟我聖上責已而不責人昨下心腹之諭俾進消弭之謨臣以承候擔曳之蹤不敢遽歸仍留朝房僚相五條之啓亦嘗爲之寓目矣及奉批旨又以今日前後不修之由可修之方申申爲敎臣奉讀以還竊不勝惶汗之浹背也如臣庸陋職居鼎席由前而旣爲致災之本由後而莫副求助之旨方擬進一疏以冀黜退以答天譴際此而臺臣之疏先之臣實上爲聖朝賀而下爲臣身喜臺閣之寥寥今幾歲矣幸玆鳴朝之鳳能斥曳泥之龜將見轉災爲祥之效指日可徵而亦可使貪恩沒恥之蹤及時得退臣安得仰而賀俯而喜旣樂聞之又悅服乎以私則自知當退也已久以公則人之爲言也切當如是臣若一味淟涊則臺言爲巴籬之物相職作覊縻之資而日監之天心將無底豫之期矣伏乞削臣所帶議政之任仍治臣癏曠不職之罪今此臺疏論列儘得相規之義聖批開納宜示如流之德而特以侵攻大臣之故反下摧折臺風之敎夫旣以實心求言之日乃有此訑色拒人之歎臣實爲之慨惜也伏願聖明就批旨中有欠大哉之言者亟加刪改更示翕受之意以光聖德批以四字之目侮篾莫甚其下句語皆屬爽實且況疾病之來聖凡所均卿之下堂之憂何關於相業則籍此詆卿莫曉其意此而一毫示捨卿之意而卿亦以此爲眞正決退之端則自此朝廷不得爲朝廷大臣不得爲大臣予意有定不須多誥卿須安心勿辭竢間視事仍命遣史官傳諭
정조 18년 · 강
右議政李秉模上箚賜批
정조 18년 · 목
箚略曰臣伏讀日前所下籌司批旨有若箚若疏爲予極言之敎蓋指所陳五條之論而苟有所懷恐不必有拘於此條之內也昔我世宗大王以旱暵之孔酷收藏之又愆敎于政府六曹曰靜思厥愆實由寡人願聞讜言以答天譴歷觀往昔雖當太平之時尙有牽裾切諫者且其所言有竦動人心者以今觀之雖曰小康其不及古必矣未見有敢言面爭者又其言不甚切直何人之不如古也聖祖此敎卽殿下今日求助之心而人心之不如古不啻萬萬於聖祖之時以聖人側身如渴之念安得無悵然虛佇之歎也我朝盛際必稱英陵之世而不遑自處以無過乃以牽裾之忠望於群下不敢知殿下倘於玉候將攝之餘夜氣淸明之際穆然點檢於已然之事則果皆不踰規矩無過可悔與或有忠讜之士牽裾力諫如古人之爲則果可言下卽悟從之如流否歟臣愚死罪竊恐雖有其人亦無奈於其過之惟恐不過以踰矩而謂合於矩也然則殿下毋爲徒勞於求言也噫天地本無災沴也氣一用事而旱暵作聖心本自澄虛也氣一用事而擧措舛膈候之頻發癤患之彌留莫不是爲之源方且別講消弭之方冀回玄遠之聽臣不得其說也蓋聞治心養氣本無二致心平則氣降氣降則水火交濟而百體舒泰心一失平則其應反是臣之夙夜焦憂不在於一時之亢旱在於聖心之或失其平而氣以之用事也伏願聖明愍其愚而察其衰以治心爲養氣之本以養氣爲勿藥之要深陳旣往之失以答上天之警則應之以實之道豈可比論於區區施措之末而聖祖大有之治何難復見於今日也哉仍伏念高年聖所尊禮而元輔以及耄見斥疾病人所不免而左揆以脚病被論況臣年未及耆而素餐爲最病不在身而癏曠更甚漢法策免捨臣誰先伏乞亟令斥退改卜賢德以爲弭災之一助焉批以箚辭切實有足警聽當體念附陳引義過矣過矣安心視事仍命遣史官傳諭
정조 18년 · 강
判府事金憙上箚賜批
정조 18년 · 목
箚略曰臣猥隨諸大臣後聯貢蒭蕘之見五條而無一喫緊語且惶且慚惟大何是俟伏奉批旨乃優容而假借之使各極言其未盡言者於是乎聖上求助之意愈摯而微臣不誠之罪益無所逃矣臣敢不就此五條之內更陳一得之愚乎殿下未嘗不扶植名義而終未見扶植之效殿下未嘗不振勵紀綱而終未見振勵之效奬廉懲貪卽殿下爲民之苦心而亦不無廉而未奬貪而不懲者理獄淸刑卽殿下欽恤之至德而亦安保其獄盡理而刑盡淸乎至若名器殿下亦何嘗不愼之惜之而濫觴之歎果亦有之此莫非群下不能對揚之罪而其實則殿下誠字上工夫猶有所未盡而然也蓋天下之萬事不誠則不成是以不誠無物卽思傳攸訓而千古帝王曷嘗有能盡其性而不能動天者乎臣愚死罪竊敢以爲今日以前殿下何嘗不修明而其誠或有所未盡今日以後殿下尤宜益勉於誠以盡修明之道而推是以往凡於百千萬事莫不以實心行實政則今玆之旱雖云太甚徯應之倖可立而待矣雖然此亦常談也例套也臣謂目下救焚之道惟有一事卽收禁令是也易之泰曰天地交而萬物通否曰天地不交而萬物不通臣未知自有禁令以來天地交乎不交乎滿廷之臣噤口而不敢言三司之官有懷而不敢陳上下阻隔言路閉塞雖或應旨而陳章率皆囁嚅而含糊則天地之否而不交極矣天地不交則萬物不通萬物不通則災安得不生乎且伏念殿下之明雖燭萬里安上之圖未徹九重則民將盡劉之狀亦無以盡察五條之言日用之梁肉也禁令之收救急之藥石也臣愚竊以爲殿下不但這箇五條益盡誠之之工以爲弭災之實政必先亟收禁令使天地交而萬物通然後方可以格天心而紓民憂用臣之言而終不得一霈則臣雖被妄言之誅不敢辭矣批以五條敷衍可見卿誠意中出來況其說動引經傳予欲體念仍命遣史官傳諭
정조 18년 · 강
副修撰朴吉源持平南履翼副校理朴鍾淳正言申龜朝等應旨上疏竝賜批
정조 18년 · 강
前典籍玄在默上疏賜批